**N-am niciun nume să te-mbrac**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*împărtășire\*

Lui C.A.

poate ai uitat iubite

că am dansat odată pentru acest oraș

și bordurile lui mi-au devenit coaste sub nopți toride

bântuite de fantasma cireșilor

primăvara își crăpa ghiocul norocului sub balerinii ursitei cusuți din arterele noastre

nu pot uita cum puneai roată lumea timpului tău în metastazele albastrului

scriai cu mine pe ziduri să las urmă de fluturi

pe însetările tale

poveștile din poala munților în care mama îți legăna spaimele

și adormea balaurii îți era perna unei clipe încărunțite

de luminile stinse ale orașului

dorul ei bătătorit precum palma pământului citea taina veciei

fără să urce scara lui iacob dintre sprâncene

alergam după inima mea respirând ca o novă prin venele tale

nu mai știu din care frunză mai bei magie de lună iubite

și-n cuib de poeme cum îți mai e somnul

care curcubeu îți dă cu blândețe binețe când deschizi lutului

poartă de flăcări

am citit în palma ta iubite între linia vieții și-a destinului

că între blănița unei mioare și scâncetul lui azorel în răsuflarea domnului

se coace o vecie aromitoare

îmi amintesc mările visului cum intonau simfonia perfectului unu

printre vertebre gemene

ridicau taifunuri în cuvinte în valvele spațiului acvatic

dintre gurile noastre

nășteam din noroi stele peniță de vânturi eram și de albatroși

când îngropam în nisip perle și răsuflări de abis

în mărgica genezei

pentru împărtășania cuvântului sacru activez sinapsele cordului

scot pâinea coaptă din

țestul memoriei

pe limbile tuturor topesc rugăciunea de-a fi

și-mi deschid venele